CELEX: 32017R1550
Language: bg
Date: 2017-07-14 00:00:00
Title: Делегиран регламент (ЕС) 2017/1550 на Комисията от 14 юли 2017 година за добавяне на приложение към Регламент (ЕС) 2016/1076 на Европейския парламент и на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвиден в споразуменията, установяващи или водещи до установяване на споразуменията за икономическо партньорство

15.9.2017   
            
            
               BG
            
            
               Официален вестник на Европейския съюз
            
            
               L 237/57
            
         ДЕЛЕГИРАН РЕГЛАМЕНТ (ЕС) 2017/1550 НА КОМИСИЯТА
   от 14 юли 2017 година
   за добавяне на приложение към Регламент (ЕС) 2016/1076 на Европейския парламент и на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвиден в споразуменията, установяващи или водещи до установяване на споразуменията за икономическо партньорство
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1076 на Европейския парламент и на Съвета от 8 юни 2016 г. за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвиден в споразуменията, установяващи или водещи до установяване на споразуменията за икономическо партньорство (1), и по-специално член 4, параграф 3 и член 22 от него,
   като има предвид, че:
   
               (1)
            
            
               С Регламент (ЕС) 2016/1076 се прилага режимът за достъп до пазара за продукти с произход от тези страни от групата държави от Африка, Карибския и Тихоокеанския басейн (АКТБ), които са сключили споразумения, установяващи или водещи до установяване на споразумения за икономическо партньорство (СИП) с ЕС.
            
         
               (2)
            
            
               Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна („СИП ЕС — ЮАОР“) се прилага временно от 10 октомври 2016 г.
            
         
               (3)
            
            
               Комисията е оправомощена да приема делегирани актове в съответствие с член 4, параграф 3 и член 22 от Регламент (ЕС) 2016/1076, с които да се добави приложение към посочения регламент, определящо режима за достъп до пазара, приложим по отношение на вноса в Европейския съюз на продукти с произход от Южна Африка, тъй като съответните търговски разпоредби на Споразумението за търговия, развитие и сътрудничество („СТРС“) бяха заменени със съответните разпоредби на СИП ЕС — ЮАОР,
            
         ПРИЕ НАСТОЯЩИЯ РЕГЛАМЕНТ:
   Член 1
   Към Регламент (ЕС) 2016/1076 се добавя приложение V за определяне на режима за достъп до пазара, приложим по отношение на вноса в ЕС на продукти с произход от Южна Африка, както е посочено в приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 юли 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 185, 8.7.2016 г., стр. 1.
   
      ПРИЛОЖЕНИЕ
      „
            ПРИЛОЖЕНИЕ V
            
               МИТА НА ЕС ЗА ПРОДУКТИ С ПРОИЗХОД ОТ ЮЖНА АФРИКА
            
            Продуктите с произход от Южна Африка се внасят в ЕС в съответствие с третирането, предвидено за Южна Африка в приложение I към СИП ЮАОР, както е установено в член 24, параграф 2 от него.
            Членове 9—20 от настоящия регламент се прилагат по отношение на Южна Африка.
         “